FI Euroopan unionin virallinen lehti C 71/25

Kanne 4.1.2013 — ClientEarth ym. v. komissio

(Asia T-8/13)

2013/C 71/39

Oikeudenkäyntikieli: englanti

Asianosaiset

Kantajat: ClientEarth (Lontoo, Yhdistynyt kuningaskunta), Générations futures (Ons-en-Bray, Ranska) ja Pesticide Action Network Europe (PAN Europe) (Bryssel, Belgia) (edustaja: asianajaja A. van den Biesen)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

— kumoamaan riidanalaisen 26.10.2012 tehdyn Euroopan komission päätöksen (Ares(2012)1271350)

— velvoittamaan komission maksamaan kantajille unionin yleisen tuomioistuimen vahvistaman määrän korvauksena näille aiheutuneesta aineellisesta ja aineettomasta vahingosta

— velvoittamaan komission korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat halusivat käyttää Århusin yleissopimuksen soveltamisesta annetussa asetuksessa (Euroopan parlamentin ja neuvoston asetus (EY) N:o 1367/2006 (1)) niille taattuja oikeuksia. Tämän asetuksen perusteella ne esittivät tehoaineen bifentriini hyväksymisestä asetuksen (EY) N:o 1107/2009 (2) mukaisesti annetun komission täytäntöönpanoasetuksen (EU) N:o 582/2012 (3) sisäistä uudelleentarkastelua koskevan pyynnön. Kantajat vetosivat pyynnössään unionin yleisen tuomioistuimen oikeuskäytäntöön, jossa ratkaistiin kyseistä asetusta koskeva tärkeä kysymys (asia T-338/08, Stichting Natuur en Milieu ja Pesticide Action Network Europe vastaan komissio, tuomio 14.6.2012, ei vielä julkaistu oikeustapauskokoelmassa ja asia T-396/09, Vereniging Milieudefensie ja Stichting Stop Luchtverontreiniging Utrecht vastaan komissio, tuomio 14.6.2012, ei vielä julkaistu oikeustapauskokoelmassa). Komissio päätti kuitenkin riidanalaisessa 26.10.2012 tehdyssä päätöksessään jättää sisäistä uudelleentarkastelua koskevan pyynnön tutkimatta siitä huolimatta, että unionin yleinen tuomioistuin oli kumonnut aikaisemmat komission päätökset, joiden johdosta annettiin 14.6.2012 mainitut tuomiot ja jotka ovat täysin samanlaiset kuin nyt käsiteltävän asian kohteena oleva päätös; unionin yleinen tuomioistuin katsoi, että Århusin yleissopimuksen soveltamisesta annettu asetus oli osittain lainvastainen, koska sillä rikottiin Århusin yleissopimusta (4). Euroopan unioni samoin kuin kaikki jäsenvaltiot ovat sen sopimuspuolia.

Kanteensa tueksi kantajat vetoavat kahteen kanneperusteeseen.

Ensimmäinen kanneperuste koskee sitä, että komissio on virheellisesti jättänyt noudattamatta edellä mainituissa asioissa Stichting Natuur en Milieu ja Pesticide Action Network Europe vastaan komissio ja Vereniging Milieudefensie ja Stichting Stop Luchtverontreiniging Utrecht vastaan komissio 14.6.2012 annettuja tuomioita.

Toinen kanneperuste koskee sitä, että sillä, että Århusin yleissopimuksen soveltamisesta annettu asetus on rajoitettu koskemaan ”yksittäistapauksia koskevia hallintotoimia”, rikotaan Euroopan unionilla olevaa velvollisuutta noudattaa Århusin yleissopimusta, siltä osin kuin asetuksen N:o 1367/2006 10 artiklan 1 kohdassa rajoitetaan ”toimen” käsite, sellaisena kuin sitä on käytetty Århusin yleissopimuksen 9 artiklan 3 kohdassa, koskemaan ”hallintotoimia”, joiden määritellään asetuksen N:o 1367/2006 2 artiklan 1 kohdan g alakohdassa olevan ”yksittäisiä toimenpiteitä”.

(1) Tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin6.9.2006 annettu Euroopan parlamentin ja neuvoston asetus (EY) N:o 1367/2006.

(2) Kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21.10.2009 annettu Euroopan parlamentin ja neuvoston asetus (EY) N:o 1107/2009.

(3) Tehoaineen bifentriini hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta 2.7.2012 annettu komission täytäntöönpanoasetus (EU) N:o 582/2012.

(4) Tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskeva yleissopimus — Julistukset (EUVL 2005 L 124, s. 4).